**Ministru kabineta noteikumu „Noteikumi par jaunatnes organizāciju sarakstā iekļaujamajām ziņām un kārtību, kādā biedrības ierakstāmas jaunatnes organizāciju sarakstā”** **projekta** **sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Noteikumi par jaunatnes organizāciju sarakstā iekļaujamajām ziņām un kārtību, kādā biedrības ierakstāmas jaunatnes organizāciju sarakstā” (turpmāk – noteikumu projekts) ir izstrādāts saskaņā ar likumprojektu „Grozījumi Jaunatnes likumā” (turpmāk – grozījumi Jaunatnes likumā), kas 2010.gada 3.novembrī stājās spēkā un papildināja Jaunatnes likuma 6.pantu ar otro daļu šādā redakcijā: „(2) Jaunatnes organizāciju uzskaites kārtību jaunatnes organizāciju sarakstā nosaka Ministru kabinets. Jaunatnes organizāciju saraksta turētājs ir Izglītības un zinātnes ministrija.” Atbilstoši likumprojekta pārējas noteikumam grozījumi attiecībā uz 6.pantu stājas spēkā 2011.gada 1.janvārī.Ņemot vērā minēto, kā arī saskaņā ar Latvijas Republikas Ministru prezidenta 2010.gada 25.oktobra rezolūciju Nr.12/2010-JUR-389 līdz 2010.gada 1.decembrim ir jāsagatavo un jāiesniedz Valsts kancelejā saskaņots noteikumu projekts. |
| 2. | Pašreizējā situācija un problēmas | Jaunatnes likuma 6.panta pirmā daļa nosaka kritērijus, kādiem biedrībai jāatbilst, lai to uzskatītu par jaunatnes organizāciju:*(1) Jaunatnes organizācija ir Biedrību un nodibinājumu reģistrā reģistrēta un jaunatnes organizāciju sarakstā ierakstīta biedrība. Biedrību ieraksta jaunatnes organizāciju sarakstā, ja tā atbilst visiem šādiem kritērijiem:**1) viens no biedrības statūtos noteiktajiem darbības mērķiem ir veicināt jauniešu iniciatīvas un līdzdalību lēmumu pieņemšanā un sabiedriskajā dzīvē;**2) biedrība veic darbu ar jaunatni, un biedrības statūtos noteiktie darbības uzdevumi atbilst vismaz trim šā likuma 2.1 panta trešajā daļā noteiktajiem pamatuzdevumiem;**3) biedrībā vismaz divas trešdaļas biedru ir bērni un jaunieši vai arī vairākas biedrības, kurās kopā vismaz divas trešdaļas biedru ir bērni un jaunieši;**4) biedrības valdē ir nodrošināta jauniešu līdzdalība, un šīs līdzdalības kārtība noteikta biedrības statūtos.*Vienlaikus Jaunatnes likuma 12.panta otrā daļa nosaka, ka *tiesības saņemt valsts budžeta finansējumu, kas paredzēts projektiem, kuru mērķis ir veicināt jauniešu iniciatīvas un līdzdalību lēmumu pieņemšanā un sabiedriskajā dzīvē, kā arī projektiem darbam ar jaunatni, ir jaunatnes organizācijām.* Līdz ar to, lai saņemtu budžeta finansējuma darbam ar jaunatni vai darbības nodrošināšanai, jaunatnes organizācijām uz katru projektu konkursu jāiesniedz dokumenti, kas no jauna apliecina jaunatnes organizāciju biedru skaitu, jauniešu īpatsvaru organizācijā, organizācijas mērķus un darbības virzienus. Minētais būtiski palielina administratīvo slogu gan organizācijai, gan projektu vērtētājiem (ministrijai un vērtēšanas komisijai – citu institūciju pārstāvjiem). Lai paaugstinātu procesa efektivitāti un paātrinātu projektu pieteikumu izskatīšanu, ir lietderīgi izveidot un izmantot jaunatnes organizāciju sarakstu, kurā būtu pieejami nepieciešamie dati par organizācijām, kuras vēlas iegūt šo statusu (biedru skaits, jauniešu īpatsvars, organizācijas mērķi un uzdevumi, kuri noteikti organizācijas statūtos).Vienlaikus ir svarīgi norādīt, ka Jaunatnes politikas pamatnostādnēs 2009. –2018.gadam identificēta problēma, ka Latvijā nav izveidota jaunatnes organizāciju vienota klasifikācija un mehānisms jaunatnes organizāciju uzskaitei, tāpēc nav zināms jaunatnes organizāciju skaits, dalībnieku skaits tajās, kā arī pamatdarbības virzieni. |
| 3. | Saistītie politikas ietekmes novērtējumi un pētījumi | Jauniešu sociālās un politiskās darbības izpēte Latvijā /Analītisko pētījumu un stratēģiju laboratorija/ 2007Attieksme pret dalību jaunatnes organizācijās/ Latvijas iedzīvotāju aptauja/ 2008.gada aprīlis–augusts/SKDSAptauja ikgadējā monitoringa ietvaros par jauniešu dzīves kvalitāti, iesaistīšanos brīvprātīgajā darbā, jaunatnes organizāciju darbībā un piekļuvi jauniešiem aktuālai informācijai/ 2009.gada marts–augusts /SIA FACTUMAptauja ikgadējā monitoringa ietvaros par jauniešu dzīves kvalitāti, iesaistīšanos brīvprātīgajā darbā, jaunatnes organizāciju darbībā un piekļuvi jauniešiem aktuālai informācijai/ 2010.gada marts–augusts/ SIA FACTUMJaunatnes politikas pamatnostādnes 2009.-2018.gadam (apstiprinātas ar Ministru kabineta 2009.gada 20.aprīļa rīkojumu Nr.246) |
| 4. | Tiesiskā regulējuma mērķis un būtība | Noteikumu projekts:1. paredz, ka jaunatnes organizāciju sarakstā iekļautā informācija būs publiski pieejamā Izglītības un zinātnes ministrijas (turpmāk – ministrija) mājas lapā internetā;
2. nosaka, ka biedrība, lai to ierakstītu jaunatnes organizāciju sarakstā iesniedz ministrijai iesniegumu, atbilstoši no noteikumu pielikumam;
3. nosaka iesnieguma saturu;
4. nosaka iesnieguma izskatīšanas kārtību, kā arī lēmuma pieņemšanas kārtību par biedrības ierakstīšanu jaunatnes organizāciju sarakstā vai atteikumu ierakstīt biedrību jaunatnes organizācijas sarakstā;
5. nosaka, kādas ziņas par jaunatnes organizāciju ir iekļaujamās jaunatnes organizāciju sarakstā;
6. nosaka, kādos gadījumos biedrība ir izslēdzama no jaunatnes organizāciju sarakstā.
 |
| 5. | Projekta izstrādē iesaistītās institūcijas | Noteikumu projekts tika izskatīts 2010.gada 28.aprīļa Jaunatnes organizāciju konsultatīvās komisijās sēdē, kurā ir pārstāvētās 11 jaunatnes un nevalstiskās organizācijas. Konsultācijas ar jauniešiem, jaunatnes organizācijām un sociālajiem partneriem (Latvijas Pašvaldību savienība) notika arī likumprojekta „Grozījumi Jaunatnes likumā” izstrādes procesā. |
| 6. | Iemesli, kādēļ netika nodrošināta sabiedrības līdzdalība | Nav attiecināms |
| 7. | Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | Sabiedrības mērķgrupa – jaunieši, kas darbojas biedrībās un nodibinājumos (apmēram 40 000 cilvēku, 10% no visiem jauniešiem). Ir plānots, ka ar laiku šo jauniešu skaits palielināsies. Tiešā mērķgrupa ir nevalstiskās organizācijas. Jaunatnes organizācijas – nevalstiskās organizācijas, kurās darbojas tieši jaunieši. Šo organizāciju skaits Latvijā patlaban nav zināms. Jaunatnes organizāciju saraksta izveide veicinās labvēlīgo apstākļu veidošanu jaunatnes organizāciju attīstībai un atbalstīšanai, vienlaikus nodrošinot iespēju jauniešiem aktīvāk līdzdarboties jaunatnes organizācijās, piedalīties brīvprātīgajā darbā un citās sabiedriskās aktivitātēs, gūstot viņiem nepieciešamas zināšanas, prasmes un pieredzi un veicinot viņu konkurētspēju darba tirgū. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav attiecināms |
| 3. | Tiesiskā regulējuma finansiālā ietekme | Nav attiecināms |
| 4. | Tiesiskā regulējuma nefinansiālā ietekme | Nav attiecināms |
| 5. | Administratīvās procedūras raksturojums | 1.Biedrība, kas vēlas būt iekļauta jaunatnes organizāciju sarakstā, iesniedz iesniegumu ministrijai.2.Ministrija, pieprasot no attiecīgajām institūcijām biedrības statūtu kopiju un informāciju par biedrības reģistrāciju Uzņēmumu reģistrā, organizē iesniegumu izskatīšanu.3.Iesniegumu izskatīšanai ministrija izveido izvērtēšanas komisiju.4.Komisija izvērtē iesniegumu un sagatavo atzinumu lēmuma pieņemšanai par biedrības ierakstīšanu jaunatnes organizācijas sarakstā vai par atteikumu ierakstīt biedrību jaunatnes organizāciju sarakstā.5. Ja iesniegums nav aizpildīts pilnībā, komisija ar ministrijas starpniecību ir tiesīgā pieprasīt biedrībai precizēt iesniegto iesniegumu.6.Lēmumu par biedrības ierakstīšanu jaunatnes organizācijas sarakstā vai par atteikumu ierakstīt biedrību jaunatnes organizāciju sarakstā pieņem ministrija.6. Par lēmumu informē ne vēlāk kā piecu darba dienu laikā no lēmuma pieņemšanas dienas.7. Jaunatnes organizāciju sarakstu aktualizē ne vēlāk kā piecu darba dienu laikā no lēmuma pieņemšanas dienas.8.Lēmumu var pārsūdzēt Administratīvajā rajona tiesā.9.Ministrija ir tiesīga pārbaudīt biedrības atbilstību Jaunatnes likuma 6.panta pirmās daļas prasībām un ja biedrība neatbilst minētajām prasībām, ministrija nosūta biedrībai brīdinājumu ar aicinājumu noteiktajā termiņā novērst konstatētās nepilnības.10.Ja biedrība saņemtā brīdinājumā noteiktajā terminā nenovērš brīdinājumā norādītas nepilnībās, ministrija izslēdz biedrību no jaunatnes organizāciju sarakstā.11.Biedrības izslēgšana no jaunatnes organizāciju saraksta neliedz biedrībai atkārtoti iesniegt iesniegumu par ierakstīšanu jaunatnes organizāciju sarakstā, kad biedrības neatbilstība Jaunatnes likuma 6.panta pirmās daļas prasībām tiks novērsta.  |
| 6. | Administratīvo izmaksu monetārs novērtējums | Nav attiecināms |
| 7. | Cita informācija | Nav |

**Anotācijas III, IV, V sadaļa – nav attiecināms**

|  |
| --- |
| **VI. Sabiedrības līdzdalība un šīs līdzdalības rezultāti** |
| 1. | Sabiedrības informēšana par projekta izstrādes uzsākšanu | Par noteikumu projekta izstrādes uzsākšanu sabiedrība tika informēta, izskatot likumprojektu „Grozījumi Jaunatnes likumā”.Noteikumu projekta nepieciešamība un iecere tika apspriesta Jaunatnes konsultatīvajā padomē, Jaunatnes organizāciju konsultatīvajā komisijā, kā arī pašvaldību jaunatnes lietu speciālistu un jauniešu centru vadītāju un darbinieku apmācības un pieredzes apmaiņas semināros visa gada garumā.  |
| 2. | Sabiedrības līdzdalība projekta izstrādē | Noteikumu projekts tika izskatīts 2010.gada 28.aprīļa Jaunatnes organizāciju konsultatīvās komisijas sēdē, kurā ir pārstāvētās 11 jaunatnes un nevalstiskās organizācijas. Jaunatnes organizāciju konsultatīvā komisija tika izvēlēta dalībai noteikumu projekta apspriešanai pirmkārt, tāpēc, ka tā ir konsultatīvā institūcija, kas pārstāv vairāku jaunatnes organizāciju intereses, otrkārt – tāpēc, ka noteikumu projekts tieši skar jaunatnes organizāciju tiesības. |
| 3. | Sabiedrības līdzdalības rezultāti | Jaunatnes organizāciju konsultatīvās komisijās sēdē noteikumu projekts tika konceptuāli atbalstīts. |
| 4. | Saeimas un ekspertu līdzdalība | Nav attiecināms |
| 5. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija |
| 2. | Projekta izpildes ietekme uz pārvaldes funkcijām | Noteikumu projekts veicinās efektīvāku ministrijas funkciju pildīšanu. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Jaunās institūcijas netiks veidotas |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Esošās institūcijas netiks likvidētas |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Esošās institūcijas netiks reorganizētas |
| 6. | Cita informācija | Nav |

Ministru prezidents V.Dombrovskis

Izglītības un zinātnes ministrs R.Broks

Iesniedzējs:

Izglītības un zinātnes ministrs R.Broks

Vīza: Valsts sekretārs M.Gruškevics

24.01.2011. 17:53

1 280

N.Rogaļeva

67047857, Natalja.Rogaleva@izm.gov.lv